Document ID: 32012R0064

ΚΑΝΟΝΙΣΜΌΣ (ΕΕ) αριθ. 64/2012 ΤΗΣ ΕΠΙΤΡΟΠΉΣ
της 23ης Ιανουαρίου 2012
για τροποποίηση του κανονισμού (ΕΕ) αριθ. 582/2011 για την εφαρμογή και την τροποποίηση του κανονισμού (ΕΚ) αριθ. 595/2009 του Ευρωπαϊκού Κοινοβουλίου και του Συμβουλίου όσον αφορά τις εκπομπές των βαρέων επαγγελματικών οχημάτων (ευρώ VI)
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 595/2009 του Ευρωπαϊκού Κοινοβουλίου και του Συμβουλίου, της 18ης Ιουνίου 2009, σχετικά με την έγκριση τύπου των μηχανοκίνητων οχημάτων και κινητήρων όσον αφορά τις εκπομπές των βαρέων επαγγελματικών οχημάτων (ευρώ VI) και σχετικά με την πρόσβαση σε πληροφορίες επισκευής και συντήρησης οχημάτων, καθώς και για την τροποποίηση του κανονισμού (ΕΚ) αριθ. 715/2007 και της οδηγίας 2007/46/ΕΚ, και για την κατάργηση των οδηγιών 80/1269/ΕΟΚ, 2005/55/ΕΚ και 2005/78/ΕΚ (1), και ιδίως το άρθρο 4 παράγραφος 3, το άρθρο 5 παράγραφος 4, το άρθρο 6 παράγραφος 2 και το άρθρο 12,
Έχοντας υπόψη την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία-πλαίσιο) (2), και ειδικότερα το άρθρο 39 παράγραφος 7,
Εκτιμώντας τα ακόλουθα:
(1)
Ο κανονισμός (ΕΚ) αριθ. 595/2009 ορίζει κοινές τεχνικές απαιτήσεις για την έγκριση τύπου μηχανοκίνητων οχημάτων και ανταλλακτικών σχετικά με τις εκπομπές τους και θεσπίζει κανόνες για τη συμμόρφωση εν χρήσει, την ανθεκτικότητα των διατάξεων ελέγχου της ρύπανσης, τα ενσωματωμένα συστήματα διάγνωσης (εφεξής συστήματα OBD), τη μέτρηση της κατανάλωσης καυσίμου και τη δυνατότητα πρόσβασης σε πληροφορίες επισκευής και συντήρησης.
(2)
Σύμφωνα με το άρθρο 3 παράγραφος 15 του κανονισμού (ΕΕ) αριθ. 582/2011 της Επιτροπής, της 25ης Μαΐου 2011, για την εφαρμογή και την τροποποίηση του κανονισμού (ΕΚ) αριθ. 595/2009 του Ευρωπαϊκού Κοινοβουλίου και του Συμβουλίου όσον αφορά τις εκπομπές των βαρέων επαγγελματικών οχημάτων (ευρώ VI) και για την τροποποίηση των παραρτημάτων Ι και ΙΙΙ της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου (3), τα οχήματα και οι κινητήρες εγκρίνονται μόνο σύμφωνα με τον κανονισμό (ΕΚ) αριθ. 595/2009 και τα μέτρα εφαρμογής του, αφού έχουν εγκριθεί διαδικασίες μέτρησης για τη μέτρηση του αριθμού PM όπως ορίζεται στο παράρτημα 1 του κανονισμού (ΕΚ) αριθ. 595/2009, τυχόν ειδικές διατάξεις που απαιτούνται σχετικά με κινητήρες πολλαπλών ρυθμίσεων και διατάξεις για την εφαρμογή του άρθρου 6 του κανονισμού (ΕΚ) αριθ. 595/2009. Ως εκ τούτου, απαιτείται η τροποποίηση του κανονισμού (ΕΕ) αριθ. 582/2011 ώστε να συμπεριλάβει τις εν λόγω απαιτήσεις.
(3)
Σύμφωνα με το άρθρο 6 του κανονισμού (ΕΚ) αριθ. 595/2009, εφαρμόζονται κατ’ αναλογία τα άρθρα 6 και 7 του κανονισμού (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου, της 20ής Ιουνίου 2007, που αφορά την έγκριση τύπου μηχανοκίνητων οχημάτων όσον αφορά εκπομπές από ελαφρά επιβατηγά και εμπορικά οχήματα (ευρώ 5 και ευρώ 6) και σχετικά με την πρόσβαση σε πληροφορίες επισκευής και συντήρησης οχημάτων (4). Ως εκ τούτου, απαιτείται η μεταφορά στον παρόντα κανονισμό των διατάξεων για την πρόσβαση σε πληροφορίες επισκευής και συντήρησης που ορίζονται στον κανονισμό (ΕΚ) αριθ. 715/2007 και τα μέτρα εφαρμογής του. Ωστόσο, είναι απαραίτητη η προσαρμογή των διατάξεων αυτών ώστε να ληφθούν υπόψη οι ιδιαιτερότητες των βαρέων επαγγελματικών οχημάτων.
(4)
Συγκεκριμένα, απαιτείται η θέσπιση συγκεκριμένων διαδικασιών για την πρόσβαση στις πληροφορίες επισκευής και συντήρησης οχήματος σύμφωνα με το άρθρο 6 παράγραφος 1 του κανονισμού (ΕΚ) αριθ. 595/2009 στην περίπτωση έγκρισης τύπου σε πολλαπλά στάδια. Είναι επίσης απαραίτητο να θεσπιστούν συγκεκριμένες απαιτήσεις και διαδικασίες για την πρόσβαση στις πληροφορίες επισκευής και συντήρησης οχήματος στην περίπτωση προσαρμογών του πελάτη και παραγωγής μικρού όγκου. Τέλος, απαιτείται να γίνει αναφορά στα συγκεκριμένα πρότυπα επαναπρογραμματισμού που έχουν αναπτυχθεί για τα βαρέα επαγγελματικά οχήματα.
(5)
Η εφαρμογή των διατάξεων για την πρόσβαση στις πληροφορίες επισκευής και συντήρησης δύναται να αποδειχθεί υπερβολικά επαχθής για τους κατασκευαστές οχημάτων βραχυπρόθεσμα όσον αφορά ορισμένα συστήματα τα οποία μεταφέρονται από τους παλαιούς τύπους οχημάτων σε νέους τύπους οχημάτων. Συνεπώς, απαιτείται να γίνουν ορισμένες περιορισμένες παρεκκλίσεις από τις γενικές διατάξεις για την πρόσβαση σε πληροφορίες για το σύστημα OBD, την επισκευή και συντήρηση του οχήματος.
(6)
Θα πρέπει να θεσπιστούν διατάξεις για την πρόσβαση στις πληροφορίες για το σύστημα OBD και την επισκευή και συντήρηση του οχήματος για τους σκοπούς σχεδιασμού και κατασκευής εξοπλισμού αυτοκινήτων για οχήματα εναλλακτικών καυσίμων, μόλις καταστεί δυνατή η έγκριση τύπου για τον εν λόγω εξοπλισμό.
(7)
Σύμφωνα με την οδηγία 92/6/ΕΟΚ του Συμβουλίου, της 10ης Φεβρουαρίου 1992, σχετικά με την εγκατάσταση και τη χρήση διατάξεων περιορισμού της ταχύτητας σε ορισμένες κατηγορίες οχημάτων με κινητήρα στην Κοινότητα (5), οι διατάξεις περιορισμού της ταχύτητας πρέπει να εγκαθίστανται από συνεργεία ή οργανισμούς εξουσιοδοτημένους από τα κράτη μέλη. Σύμφωνα με τον κανονισμό (ΕΟΚ) αριθ. 3821/85 του Συμβουλίου της 20ής Δεκεμβρίου 1985 σχετικά με τη συσκευή ελέγχου στον τομέα των οδικών μεταφορών (6), μόνο εξουσιοδοτημένα συνεργεία μπορούν να διακριβώνουν συσκευές ελέγχου σε οχήματα με κινητήρα. Ως εκ τούτου, απαιτείται να εξαιρεθούν οι πληροφορίες που αφορούν τον επαναπρογραμματισμό των μονάδων ελέγχου για τις διατάξεις περιορισμού της ταχύτητας και τις συσκευές ελέγχου από τις διατάξεις για την παροχή πρόσβασης στις πληροφορίες επισκευής και συντήρησης.
(8)
Επομένως, ο κανονισμός (ΕΕ) αριθ. 582/2011 πρέπει να τροποποιηθεί αναλόγως.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της τεχνικής επιτροπής για τα μηχανοκίνητα οχήματα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΕ) αριθ. 582/2011 τροποποιείται ως εξής:
1)
στο άρθρο 2, προστίθενται τα ακόλουθα σημεία 42, 43 και 44:
«42)
ως “προσαρμογή πελάτη” νοείται κάθε αλλαγή σε όχημα, σύστημα, κατασκευαστικό στοιχείο ή χωριστή τεχνική μονάδα που πραγματοποιείται κατόπιν συγκεκριμένου αιτήματος ενός πελάτη και υπόκειται σε έγκριση·
43)
ως “πληροφορίες για το σύστημα OBD οχήματος” νοούνται οι πληροφορίες που αφορούν ενσωματωμένο σύστημα διάγνωσης για οποιοδήποτε ηλεκτρονικό σύστημα στο όχημα·
44)
ως “μεταφερόμενο σύστημα” νοείται κάθε σύστημα, όπως ορίζεται στο άρθρο 3 παράγραφος 23 της οδηγίας 2007/46/ΕΚ, το οποίο μεταφέρεται από έναν παλαιό τύπο οχήματος σε ένα νέο τύπο οχήματος.».
2)
Εισάγονται τα ακόλουθα άρθρα 2α έως 2η:
«Άρθρο 2a
Πρόσβαση στις πληροφορίες για το σύστημα OBD και την επισκευή και συντήρηση του οχήματος
1. Οι κατασκευαστές θέτουν σε εφαρμογή τις απαραίτητες ρυθμίσεις και διαδικασίες, σύμφωνα με το άρθρο 6 του κανονισμού (ΕΚ) αριθ. 595/2009 και το παράρτημα XVII του παρόντος κανονισμού, ώστε να εξασφαλίσουν ότι παρέχουν απεριόριστη πρόσβαση στις πληροφορίες για το σύστημα OBD και την επισκευή και συντήρηση του οχήματος μέσω δικτυακών τόπων μέσω ενός τυποποιημένου μορφοτύπου κατά τρόπο ώστε αυτές να είναι εύκολα και γρήγορα προσβάσιμες, χωρίς διαφοροποίηση σε σύγκριση με τη διάταξη που δίνεται ή την πρόσβαση που παρέχεται στους εξουσιοδοτημένους πωλητές και συνεργεία επισκευής. Ο κατασκευαστής θέτει ωσαύτως εκπαιδευτικό υλικό στη διάθεση των ανεξαρτήτων φορέων καθώς και των εξουσιοδοτημένων πωλητών και συνεργείων επισκευής.
2. Οι αρχές έγκρισης δύναται να χορηγήσουν έγκριση τύπου μόνο αφού λάβουν από τον κατασκευαστή πιστοποιητικό πρόσβασης στις πληροφορίες για το σύστημα OBD και την επισκευή και συντήρηση του οχήματος.
3. Το πιστοποιητικό πρόσβασης στις πληροφορίες για το σύστημα OBD και την επισκευή και συντήρηση του οχήματος αποτελεί αποδεικτικό συμμόρφωσης με το άρθρο 6 του κανονισμού (ΕΚ) αριθ. 595/2009.
4. Το πιστοποιητικό πρόσβασης στις πληροφορίες για το σύστημα OBD και την επισκευή και συντήρηση του οχήματος καταρτίζεται σύμφωνα με το υπόδειγμα που ορίζεται στο προσάρτημα 1 του παραρτήματος XVII.
5. Οι πληροφορίες για το σύστημα OBD και την επισκευή και συντήρηση περιλαμβάνουν:
α)
αναμφισβήτητη ταυτοποίηση του οχήματος, συστήματος, κατασκευαστικού στοιχείου ή χωριστής τεχνικής μονάδας για τα οποία είναι υπεύθυνος ο κατασκευαστής·
β)
βιβλιάρια συντήρησης, συμπεριλαμβανομένων αρχείων επισκευής και συντήρησης·
γ)
τεχνικά εγχειρίδια·
δ)
πληροφορίες σχετικά με τα κατασκευαστικά στοιχεία και διαγνωστικές πληροφορίες (π.χ. μέγιστες και ελάχιστες θεωρητικές τιμές για μετρήσεις)·
ε)
ηλεκτρικά διαγράμματα·
στ)
διαγνωστικούς κωδικούς προβλημάτων, συμπεριλαμβανομένων των ειδικών κωδικών του κατασκευαστή·
ζ)
αριθμό λογισμικού διακρίβωσης που ισχύει για έναν τύπο οχήματος·
η)
πληροφορίες που παρέχονται σχετικά με ιδιόκτητα εργαλεία και εξοπλισμό και παραδίδονται μέσω αυτών,
θ)
πληροφορίες σχετικά με αρχεία δεδομένων και δεδομένα αμφίδρομης παρακολούθησης και δοκιμών·
ι)
τυπικές μονάδες έργου ή χρονικές περίοδοι για εργασίες επισκευής και συντήρησης, εάν αυτές καθίστανται διαθέσιμες σε εξουσιοδοτημένους πωλητές ή συνεργεία επισκευής του κατασκευαστή είτε άμεσα είτε μέσω τρίτου·
ια)
στην περίπτωση έγκρισης τύπου σε πολλαπλά στάδια, οι πληροφορίες που απαιτούνται βάσει του άρθρου 2β.
6. Εξουσιοδοτημένοι πωλητές ή συνεργεία επισκευής εντός του δικτύου διανομής συγκεκριμένου κατασκευαστή θεωρούνται ως ανεξάρτητοι φορείς για τους σκοπούς του παρόντος κανονισμού στον βαθμό που παρέχουν υπηρεσίες επισκευής ή συντήρησης οχημάτων ως προς τα οποία δεν είναι μέλη του συστήματος διανομής του κατασκευαστή του οχήματος.
7. Οι πληροφορίες επισκευής και συντήρησης οχήματος πρέπει να είναι πάντα διαθέσιμες, εκτός από την περίοδο των εργασιών συντήρησης του συστήματος πληροφοριών.
8. Προκειμένου να καταστεί δυνατή η κατασκευή και συντήρηση ανταλλακτικών ή εξαρτημάτων συμβατών με το σύστημα OBD, καθώς και διαγνωστικών εργαλείων και εξοπλισμού δοκιμής, οι κατασκευαστές παρέχουν τις σχετικές πληροφορίες για το σύστημα OBD και την επισκευή και τη συντήρηση του οχήματος αδιακρίτως σε κάθε ενδιαφερόμενο κατασκευαστή ή επισκευαστή κατασκευαστικού στοιχείου, διαγνωστικού εργαλείου ή εξοπλισμού δοκιμής.
9. Οι κατασκευαστές δημοσιεύουν τις μετέπειτα τροποποιήσεις και τα συμπληρώματα στις πληροφορίες επισκευής και συντήρησης του οχήματος στους δικτυακούς τόπους τους την ίδια χρονική στιγμή που τις θέτουν στη διάθεση των εξουσιοδοτημένων συνεργείων.
10. Σε περίπτωση που οι πληροφορίες επισκευής και συντήρησης ενός οχήματος αποθηκεύονται σε κεντρική βάση δεδομένων του κατασκευαστή του οχήματος ή σε κεντρική βάση δεδομένων που διατηρείται για λογαριασμό του, οι ανεξάρτητοι επισκευαστές, οι οποίοι έλαβαν έγκριση και άδεια σύμφωνα με το σημείο 2.2 του παραρτήματος XVII, έχουν δωρεάν πρόσβαση σε αυτά τα δεδομένα και υπό τους ίδιους όρους με τους εξουσιοδοτημένους αντιπροσώπους προκειμένου να εισαγάγουν πληροφορίες σχετικά με τις εργασίες επισκευής και συντήρησης που πραγματοποίησαν.
11. Ο κατασκευαστής καθιστά διαθέσιμες στα ενδιαφερόμενα μέρη τις ακόλουθες πληροφορίες:
α)
πληροφορίες για την ανάπτυξη κατασκευαστικών στοιχείων αντικατάστασης καίριας σημασίας για την ορθή λειτουργία του συστήματος OBD·
β)
πληροφορίες για την ανάπτυξη κοινών διαγνωστικών εργαλείων.
Για τους σκοπούς του στοιχείου α) του πρώτου εδαφίου, η ανάπτυξη ανταλλακτικών εξαρτημάτων δεν περιορίζεται από:
α)
τη μη διαθεσιμότητα κατάλληλων πληροφοριών·
β)
τις τεχνικές απαιτήσεις που αφορούν τις στρατηγικές για τους ενδείκτες δυσλειτουργίας εάν οι οριακές τιμές OBD υπερβαίνονται ή εάν το σύστημα OBD δεν μπορεί να ανταποκριθεί στις βασικές απαιτήσεις παρακολούθησης για το OBD που προβλέπει ο παρών κανονισμός·
γ)
ειδικές τροποποιήσεις στον χειρισμό των πληροφοριών OBD ώστε να λειτουργεί ανεξάρτητα και ανάλογα με την τροφοδότηση του οχήματος είτε με βενζίνη είτε με αέριο·
δ)
την έγκριση των αεριοκίνητων οχημάτων που εμφανίζουν περιορισμένο αριθμό επουσιωδών ανεπαρκειών.
Για τους σκοπούς του στοιχείου β) του πρώτου εδαφίου, όταν οι κατασκευαστές χρησιμοποιούν διαγνωστικά εργαλεία και εργαλεία δοκιμών σύμφωνα με τα πρότυπα ISO 22900 Modular Vehicle Communication Interface (MVCI) και ISO 22901 Open Diagnostic Data Exchange (ODX) στα δίκτυα δικαιόχρησής τους, τα αρχεία ODX πρέπει να είναι προσβάσιμα από ανεξάρτητους φορείς μέσω του δικτυακού τόπου του κατασκευαστή.
Άρθρο 2β
Έγκριση τύπου σε πολλαπλά στάδια
1. Στην περίπτωση έγκρισης τύπου σε πολλαπλά στάδια, όπως ορίζεται στο άρθρο 3 παράγραφος 7 της οδηγίας 2007/46/ΕΚ, ο τελικός κατασκευαστής είναι υπεύθυνος για την παροχή πρόσβασης στις πληροφορίες για το σύστημα OBD και την επισκευή και συντήρηση του οχήματος όσον αφορά το δικό του κατασκευαστικό στάδιο(-α) και τη σύνδεση με το προηγούμενο στάδιο(-α).
Επιπροσθέτως, ο τελικός κατασκευαστής οφείλει να παρέχει στον δικτυακό του τόπο τις ακόλουθες πληροφορίες σε ανεξάρτητους φορείς:
α)
διεύθυνση δικτυακού τόπου του κατασκευαστή(-ών) που ήταν υπεύθυνος(-οι) για το προηγούμενο στάδιο(-α)·
β)
όνομα και διεύθυνση όλων των κατασκευαστών που ήταν υπεύθυνοι για το προηγούμενο στάδιο(-α)·
γ)
αριθμός(-οί) έγκρισης τύπου του προηγούμενου σταδίου(-ων)·
δ)
αριθμός κινητήρα.
2. Κάθε κατασκευαστής υπεύθυνος για ένα συγκεκριμένο στάδιο ή στάδια της έγκρισης τύπου είναι υπεύθυνος για την παροχή μέσω του δικτυακού του τόπου πρόσβασης στις πληροφορίες για το σύστημα OBD και την επισκευή και συντήρηση του οχήματος σχετικά με το στάδιο(-α) της έγκρισης τύπου για το οποίο είναι υπεύθυνος και τη σύνδεση με το προηγούμενο στάδιο(-α).
3. Ο κατασκευαστής που είναι υπεύθυνος για ένα συγκεκριμένο στάδιο ή στάδια της έγκρισης τύπου παρέχει τις εξής πληροφορίες στον κατασκευαστή που είναι υπεύθυνος για το επόμενο στάδιο:
α)
το πιστοποιητικό συμμόρφωσης σχετικά με το στάδιο(-α) για το (τα) οποίο(-α) είναι υπεύθυνος·
β)
το πιστοποιητικό πρόσβασης στις πληροφορίες για το σύστημα OBD και την επισκευή και συντήρηση του οχήματος, συμπεριλαμβανομένων των παραρτημάτων του·
γ)
τον αριθμό έγκρισης τύπου που αντιστοιχεί στο στάδιο(-α) για το οποίο είναι υπεύθυνος·
δ)
τα έγγραφα που αναφέρονται στα στοιχεία α), β) και γ), όπως αυτά παρέχονται από τον (τους) κατασκευαστή(-ές) που εμπλέκεται(-ονται) στο προηγούμενο στάδιο(-α).
Κάθε κατασκευαστής εξουσιοδοτεί τον κατασκευαστή που είναι υπεύθυνος για το επόμενο στάδιο να διαβιβάσει τα έγγραφα που του έχουν παρασχεθεί στους κατασκευαστές που είναι υπεύθυνοι για τυχόν επόμενα στάδια και για το τελικό στάδιο.
Επιπροσθέτως, βάσει σύμβασης, ο κατασκευαστής που είναι υπεύθυνος για ένα συγκεκριμένο στάδιο ή στάδια της έγκρισης τύπου οφείλει:
α)
να παράσχει στον κατασκευαστή που είναι υπεύθυνος για το επόμενο στάδιο πρόσβαση στις πληροφορίες για το σύστημα OBD και την επισκευή και τη συντήρηση του οχήματος και σε πληροφορίες διεπαφής που αντιστοιχούν στο συγκεκριμένο στάδιο(-α) για το (τα) οποίο(-α) είναι υπεύθυνος·
β)
να παράσχει, κατόπιν αιτήματος του κατασκευαστή που είναι υπεύθυνος για μετέπειτα στάδιο της έγκρισης τύπου, πρόσβαση στις πληροφορίες για το σύστημα OBD και την επισκευή και τη συντήρηση του οχήματος και σε πληροφορίες διεπαφής που αντιστοιχούν στο (στα) συγκεκριμένο(-α) στάδιο(-α) για το (τα) οποίο(-α) είναι υπεύθυνος.
4. Ένας κατασκευαστής, συμπεριλαμβανομένου του τελικού κατασκευαστή, δύναται να χρεώσει τέλη σύμφωνα με το άρθρο 2στ μόνο όσον αφορά το (τα) συγκεκριμένο(-α) στάδιο(-α) για το (τα) οποίο(-α) είναι υπεύθυνος.
Ένας κατασκευαστής, συμπεριλαμβανομένου του τελικού κατασκευαστή, δεν θα χρεώνει τέλη για την παροχή πληροφοριών σχετικά με τη διεύθυνση δικτυακού τόπου ή τα στοιχεία επικοινωνίας οποιουδήποτε άλλου κατασκευαστή.
Άρθρο 2γ
Προσαρμογές πελάτη
1. Κατά παρέκκλιση από το άρθρο 2α, εάν ο αριθμός των συστημάτων, των κατασκευαστικών στοιχείων ή των χωριστών τεχνικών μονάδων που υπόκεινται σε συγκεκριμένη προσαρμογή πελάτη είναι κατώτερος των 250 μονάδων συνολικά παραγόμενων ανά τον κόσμο, οι πληροφορίες επισκευής και συντήρησης για την προσαρμογή πελάτη παρέχονται κατά τρόπο ώστε αυτές να είναι εύκολα και γρήγορα προσβάσιμες, χωρίς διαφοροποίηση σε σύγκριση με τη διάταξη που δίνεται ή την πρόσβαση που παρέχεται στους εξουσιοδοτημένους πωλητές και συνεργεία επισκευής.
Για τη συντήρηση και τον επαναπρογραμματισμό των ηλεκτρονικών μονάδων ελέγχου όσον αφορά την προσαρμογή πελάτη, ο κατασκευαστής οφείλει να διαθέσει το αντίστοιχο ιδιόκτητο, εξειδικευμένο, διαγνωστικό εργαλείο ή εξοπλισμό δοκιμής σε ανεξάρτητους φορείς, όπως προβλέπεται και για τα εξουσιοδοτημένα συνεργεία επισκευής.
Οι προσαρμογές πελάτη καταχωρούνται στον δικτυακό τόπο με τις πληροφορίες επισκευής και συντήρησης του κατασκευαστή και αναφέρονται στο πιστοποιητικό πρόσβασης στις πληροφορίες για το σύστημα OBD και την επισκευή και συντήρηση του οχήματος κατά την έγκριση τύπου.
2. Έως την 31η Δεκεμβρίου 2015, εάν ο αριθμός των συστημάτων, των κατασκευαστικών στοιχείων ή των χωριστών τεχνικών μονάδων που υπόκεινται σε συγκεκριμένη προσαρμογή πελάτη είναι ανώτερος των 250 μονάδων ανά τον κόσμο, ο κατασκευαστής δύναται να παρεκκλίνει από την υποχρέωση που προβλέπεται στο άρθρο 2α για την παροχή πρόσβασης στις πληροφορίες για το σύστημα OBD και την επισκευή και συντήρηση του οχήματος μέσω ενός τυποποιημένου μορφοτύπου. Στην περίπτωση που ο κατασκευαστής κάνει χρήση της εν λόγω παρέκκλισης, οφείλει να παράσχει πρόσβαση στις πληροφορίες για το σύστημα OBD και την επισκευή και συντήρηση του οχήματος κατά τρόπο ώστε αυτές να είναι εύκολα και γρήγορα προσβάσιμες, χωρίς διαφοροποίηση σε σύγκριση με τη διάταξη που δίνεται ή την πρόσβαση που παρέχεται στους εξουσιοδοτημένους πωλητές και συνεργεία επισκευής.
3. Οι κατασκευαστές οφείλουν να καθιστούν το ιδιόκτητο εξειδικευμένο, διαγνωστικό εργαλείο ή εξοπλισμό δοκιμής για τη συντήρηση συστημάτων, κατασκευαστικών στοιχείων ή τεχνικών μονάδων ειδικά προσαρμοσμένων για έναν πελάτη διαθέσιμο σε ανεξάρτητους φορείς μέσω πώλησης και μίσθωσης.
4. Ο κατασκευαστής οφείλει να αναφέρει στο πιστοποιητικό πρόσβασης στις πληροφορίες για το σύστημα OBD και την επισκευή και συντήρηση του οχήματος κατά την έγκριση τύπου τις προσαρμογές πελάτη για τις οποίες έχει γίνει παρέκκλιση από την υποχρέωση που προβλέπεται στο άρθρο 2α σχετικά με την παροχή πρόσβασης στις πληροφορίες για το σύστημα OBD και την επισκευή και συντήρηση του οχήματος μέσω τυποποιημένου μορφοτύπου, καθώς και οποιαδήποτε σχετική με αυτές ηλεκτρονική μονάδα ελέγχου.
Οι προσαρμογές πελάτη και οποιαδήποτε ηλεκτρονική μονάδα ελέγχου που σχετίζεται με αυτές παρατίθενται επίσης στον δικτυακό τόπο με τις πληροφορίες επισκευής και συντήρησης του κατασκευαστή.
Άρθρο 2δ
Κατασκευαστές μικρού όγκου
1. Κατά παρέκκλιση από το άρθρο 2α, οι κατασκευαστές των οποίων η παγκόσμια ετήσια παραγωγή ενός τύπου οχήματος, συστήματος, κατασκευαστικού στοιχείου ή χωριστής τεχνικής μονάδας που υπόκειται στον παρόντα κανονισμό είναι κατώτερη των 250 μονάδων οφείλουν να παρέχουν πρόσβαση στις πληροφορίες επισκευής και συντήρησης του οχήματος κατά τρόπο ώστε αυτές να είναι εύκολα και γρήγορα προσβάσιμες, χωρίς διαφοροποίηση σε σύγκριση με τη διάταξη που δίνεται ή την πρόσβαση που παρέχεται στους εξουσιοδοτημένους πωλητές και συνεργεία επισκευής.
2. Το όχημα, σύστημα, κατασκευαστικό στοιχείο και χωριστή τεχνική μονάδα που υπόκειται στην παράγραφο 1 αναφέρεται στον δικτυακό τόπο με τις πληροφορίες επισκευής και συντήρησης του κατασκευαστή.
3. Η αρχή έγκρισης ενημερώνει την Επιτροπή σχετικά με κάθε έγκριση τύπου που χορηγείται σε κατασκευαστές μικρού όγκου.
Άρθρο 2ε
Μεταφερόμενα συστήματα
1. Έως την 30ή Ιουνίου 2016, όσον αφορά τα μεταφερόμενα συστήματα που παρατίθενται στο προσάρτημα 3 του παραρτήματος XVII, ο κατασκευαστής δύναται να παρεκκλίνει από την υποχρέωση επαναπρογραμματισμού των ηλεκτρονικών μονάδων ελέγχου σύμφωνα με τα οριζόμενα στο παράρτημα XVII πρότυπα.
Η εν λόγω παρέκκλιση αναφέρεται στο πιστοποιητικό πρόσβασης στις πληροφορίες για το σύστημα OBD και την επισκευή και συντήρηση του οχήματος κατά τον χρόνο της έγκρισης τύπου.
Τα συστήματα για τα οποία ένας κατασκευαστής παρεκκλίνει από την υποχρέωση επαναπρογραμματισμού των ηλεκτρονικών μονάδων ελέγχου σύμφωνα με τα οριζόμενα στο παράρτημα XVII πρότυπα παρατίθενται στον δικτυακό του τόπο με τις πληροφορίες επισκευής και συντήρησης.
2. Για τη συντήρηση και τον επαναπρογραμματισμό των ηλεκτρονικών μονάδων ελέγχου στα μεταφερόμενα συστήματα για τα οποία ο κατασκευαστής παρεκκλίνει από την υποχρέωση επαναπρογραμματισμού των ηλεκτρονικών μονάδων ελέγχου σύμφωνα με τα αναφερόμενα στο παράρτημα XVII πρότυπα, ο κατασκευαστής εξασφαλίζει ότι το αντίστοιχο ιδιόκτητο εργαλείο ή εξοπλισμός δύναται να αγορασθεί ή να μισθωθεί από ανεξάρτητους φορείς.
Άρθρο 2στ
Τέλη πρόσβασης σε πληροφορίες επισκευής και συντήρησης οχήματος
1. Οι κατασκευαστές μπορούν να επιβάλλουν εύλογα και ανάλογα τέλη για την πρόσβαση στις πληροφορίες επισκευής και συντήρησης οχημάτων που καλύπτονται από τον παρόντα κανονισμό·
Για τους σκοπούς του πρώτου εδαφίου, ένα τέλος δεν είναι εύλογο ή ανάλογο όταν αποθαρρύνει την πρόσβαση, επειδή δεν λαμβάνεται υπόψη ο βαθμός της χρήσης από τον ανεξάρτητο φορέα.
2. Οι κατασκευαστές καθιστούν διαθέσιμες τις πληροφορίες επισκευής και συντήρησης οχημάτων, συμπεριλαμβανομένων διαδραστικών υπηρεσιών, όπως επαναπρογραμματισμός ή τεχνική βοήθεια, σε ωριαία, ημερήσια, μηνιαία και ετήσια βάση, και τα τέλη πρόσβασης στις πληροφορίες αυτές ποικίλλουν ανάλογα με τη διάρκεια των περιόδων για τις οποίες παρέχεται πρόσβαση.
Εκτός από την πρόσβαση που καθορίζεται από τη διάρκειά της, οι κατασκευαστές μπορούν να προσφέρουν πρόσβαση ανά συναλλαγή για την οποία επιβάλλεται τέλος ανά συναλλαγή και όχι ανάλογα με τη διάρκεια της πρόσβασης. Σε περίπτωση που παρέχονται και τα δύο συστήματα από τους κατασκευαστές, οι ανεξάρτητοι επισκευαστές καθορίζουν το σύστημα πρόσβασης της επιλογής τους, είτε βάσει διάρκειας είτε βάσει συναλλαγής.
Άρθρο 2ζ
Συμμόρφωση προς τις υποχρεώσεις σχετικά με την πρόσβαση στις πληροφορίες για το σύστημα OBD και την επισκευή και συντήρηση του οχήματος
1. Μια αρχή έγκρισης μπορεί, ανά πάσα στιγμή, είτε με δική της πρωτοβουλία, με βάση μια καταγγελία είτε βάσει αξιολόγησης εκ μέρους τεχνικής υπηρεσίας, να ελέγξει τη συμμόρφωση ενός κατασκευαστή με τις διατάξεις του κανονισμού (ΕΚ) αριθ. 595/2009, του παρόντος κανονισμού και των όρων του πιστοποιητικού πρόσβασης στις πληροφορίες για το σύστημα OBD και την επισκευή και συντήρηση του οχήματος.
2. Όταν μια αρχή έγκρισης αποφαίνεται ότι κατασκευαστής δεν έχει συμμορφωθεί με τις υποχρεώσεις του σχετικά με την πρόσβαση στις πληροφορίες για το σύστημα OBD και την επισκευή και συντήρηση του οχήματος, η αρχή έγκρισης που έχει χορηγήσει τη σχετική έγκριση τύπου λαμβάνει όλα τα απαραίτητα μέτρα για την επανόρθωση της κατάστασης.
Τα μέτρα αυτά μπορούν να περιλαμβάνουν αφαίρεση ή αναστολή της έγκρισης τύπου, πρόστιμα ή άλλα μέτρα που εγκρίνονται σύμφωνα με το άρθρο 11 του κανονισμού (ΕΚ) αριθ. 595/2009.
3. Η αρχή έγκρισης προβαίνει σε έλεγχο προκειμένου να εξακριβώσει τη συμμόρφωση του κατασκευαστή με τις υποχρεώσεις σχετικά με την πρόσβαση στις πληροφορίες για το σύστημα OBD και την επισκευή και συντήρηση του οχήματος, σε περίπτωση που ανεξάρτητος φορέας ή εμπορική ένωση που εκπροσωπεί ανεξάρτητους φορείς υποβάλει καταγγελία στην αρχή έγκρισης.
4. Κατά τη διεξαγωγή του ελέγχου, η αρχή έγκρισης μπορεί να ζητήσει από τεχνική υπηρεσία ή οποιονδήποτε άλλον ανεξάρτητο εμπειρογνώμονα να προβεί σε αξιολόγηση ώστε να εξακριβώσει εάν πληρούνται οι υποχρεώσεις αυτές.
Άρθρο 2η
Φόρουμ για την πρόσβαση σε πληροφορίες για οχήματα
Το πεδίο εφαρμογής των δραστηριοτήτων που εκτελούνται από το φόρουμ για την πρόσβαση σε πληροφορίες για οχήματα που ιδρύθηκε σύμφωνα με το άρθρο 13 παράγραφος 9 του κανονισμού (ΕΚ) αριθ. 692/2008 της Επιτροπής (7) εκτείνεται και στα οχήματα που καλύπτονται από τον κανονισμό (ΕΚ) αριθ. 595/2009.
Βάσει αποδεικτικών στοιχείων περί εκούσιας ή ακούσιας κατάχρησης των πληροφοριών για το σύστημα OBD και την επισκευή και συντήρηση του οχήματος, το φόρουμ προτείνει στην Επιτροπή μέτρα για την πρόληψη της εν λόγω κατάχρησης των πληροφοριών.
3)
το άρθρο 3 τροποποιείται ως εξής:
α)
η παράγραφος 1 αντικαθίσταται από το ακόλουθο κείμενο:
«1. Προκειμένου να λάβει έγκριση τύπου ΕΚ για ένα σύστημα κινητήρα ή μια σειρά κινητήρων ως χωριστή τεχνική μονάδα, έγκριση τύπου ΕΚ για ένα όχημα με εγκεκριμένο σύστημα κινητήρα όσον αφορά τις εκπομπές και τις πληροφορίες επισκευής και συντήρησης του οχήματος ή έγκριση τύπου ΕΚ για ένα όχημα όσον αφορά τις εκπομπές και τις πληροφορίες επισκευής και συντήρησης, ο κατασκευαστής οφείλει να αποδείξει, σύμφωνα με τις διατάξεις του παραρτήματος I, ότι τα οχήματα ή τα συστήματα κινητήρα υποβάλλονται σε δοκιμές και συμμορφώνονται με τις απαιτήσεις που ορίζονται στα άρθρα 4 και 14 και στα παραρτήματα III έως VIII, X, XIII, XIV και ΧVII. Ο κατασκευαστής οφείλει, επίσης, να διασφαλίσει τη συμμόρφωση με τις προδιαγραφές των καυσίμων αναφοράς που ορίζονται στο παράρτημα IX.»·
β)
εισάγονται οι κάτωθι παράγραφοι 1α, 1β και 1γ:
«1α. Εάν οι πληροφορίες για το σύστημα OBD και την επισκευή και συντήρηση του οχήματος δεν είναι διαθέσιμες ή δεν συμμορφώνονται με το άρθρο 6 του κανονισμού (ΕΚ) αριθ. 595/2009, το άρθρο 2α και, κατά περίπτωση, τα άρθρα 2β, 2γ και 2δ του παρόντος κανονισμού και του παραρτήματος XVII του παρόντος κανονισμού, όταν υποβάλλεται η αίτηση για έγκριση τύπου, ο κατασκευαστής πρέπει να υποβάλει τις εν λόγω πληροφορίες εντός έξι μηνών από την ημερομηνία που ορίζεται στο άρθρο 8 παράγραφος 1 του κανονισμού (ΕΚ) αριθ. 595/2009 ή εντός έξι μηνών από την ημερομηνία της έγκρισης τύπου, οποιαδήποτε από τις δύο είναι μεταγενέστερη.
1β. Οι υποχρεώσεις για παροχή πληροφοριών εντός των προθεσμιών που ορίζονται στην παράγραφο 1α ισχύουν μόνο εφόσον, μετά την έγκριση τύπου, το όχημα διατίθεται στο εμπόριο.
Όταν το όχημα διατίθεται στην αγορά πάνω από έξι μήνες μετά την έγκριση τύπου, οι πληροφορίες παρέχονται από την ημερομηνία κατά την οποία το όχημα διατίθεται στην αγορά.
1γ. Η αρχή έγκρισης μπορεί να θεωρήσει δεδομένο ότι ο κατασκευαστής έχει προβλέψει ικανοποιητικά μέτρα και διαδικασίες όσον αφορά την πρόσβαση στις πληροφορίες για το σύστημα OBD και την επισκευή και συντήρηση του οχήματος, βάσει ολοκληρωμένου πιστοποιητικού πρόσβασης στις πληροφορίες για το σύστημα OBD και την επισκευή και συντήρηση του οχήματος, υπό την προϋπόθεση ότι δεν έχουν διατυπωθεί ενστάσεις, και ότι ο κατασκευαστής παρέχει το πιστοποιητικό εντός των περιόδων που ορίζονται στην παράγραφο 1α.
Εάν το πιστοποιητικό συμμόρφωσης δεν παρασχεθεί εντός της εν λόγω περιόδου, η αρχή έγκρισης λαμβάνει κατάλληλα μέτρα για να εξασφαλίσει τη συμμόρφωση.»·
γ)
η παράγραφος 15 διαγράφεται.
4)
Το άρθρο 5 τροποποιείται ως εξής:
α)
ο τίτλος αντικαθίσταται από τον ακόλουθο τίτλο:
«Άρθρο 5
Αίτηση για έγκριση ΕΚ τύπου ενός συστήματος κινητήρα ή μιας σειράς κινητήρων ως χωριστή τεχνική μονάδα όσον αφορά τις εκπομπές και την πρόσβαση στις πληροφορίες επισκευής και συντήρησης»·
β)
στην παράγραφο 4, το στοιχείο ζ) αντικαθίσταται από το ακόλουθο κείμενο:
«ζ)
το πιστοποιητικό πρόσβασης στις πληροφορίες για το σύστημα OBD και την επισκευή και συντήρηση του οχήματος·».
5)
Στο άρθρο 6, ο τίτλος αντικαθίσταται από το ακόλουθο κείμενο:
«Άρθρο 6
Διοικητικές διατάξεις για έγκριση τύπου ΕΚ ενός συστήματος κινητήρα ή μιας σειράς κινητήρων ως χωριστή τεχνική μονάδα όσον αφορά τις εκπομπές και την πρόσβαση στις πληροφορίες επισκευής και συντήρησης».
6)
Στο άρθρο 7 παράγραφος 4, το στοιχείο δ) αντικαθίσταται από το ακόλουθο κείμενο:
«δ)
το πιστοποιητικό πρόσβασης στις πληροφορίες για το σύστημα OBD και την επισκευή και συντήρηση του οχήματος·».
7)
Στο άρθρο 14 παράγραφος 1, το στοιχείο δ) αντικαθίσταται από το ακόλουθο κείμενο:
«δ)
απαιτήσεις σχετικά με τη δοκιμή επίδειξης PEMS κατά την έγκριση τύπου και οποιεσδήποτε επιπρόσθετες απαιτήσεις όσον αφορά τις δοκιμές του οχήματος εκτός κύκλου εν χρήσει, όπως προβλέπεται στον παρόντα κανονισμό·».
8)
Στο άρθρο 15 παράγραφος 1, το πρώτο εδάφιο αντικαθίσταται από το ακόλουθο κείμενο:
«Ο κατασκευαστής διασφαλίζει ότι οι διατάξεις αντικατάστασης για τον έλεγχο της ρύπανσης που προορίζονται να τοποθετηθούν σε συστήματα κινητήρα ή οχήματα με έγκριση τύπου ΕΚ, εφόσον εμπίπτουν στο πεδίο εφαρμογής του κανονισμού (ΕΚ) αριθ. 595/2009 λαμβάνουν έγκριση τύπου ΕΚ ως χωριστές τεχνικές μονάδες σύμφωνα με τις απαιτήσεις του παρόντος άρθρου και των άρθρων 1α, 16 και 17.».
9)
Στο άρθρο 16, η παράγραφος 3 αντικαθίσταται από το ακόλουθο κείμενο:
«3. Ο κατασκευαστής καταθέτει το πιστοποιητικό πρόσβασης στις πληροφορίες για το σύστημα OBD και την επισκευή και συντήρηση του οχήματος.».
10)
Τα παραρτήματα I, ΙΙ, ΙΙΙ, VI, Χ, ΧΙ και ΧΙΙΙ τροποποιούνται σύμφωνα με το παράρτημα I του παρόντος κανονισμού.
11)
Προστίθεται νέο παράρτημα XVII, το κείμενο του οποίου ορίζεται στο παράρτημα II του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Ιανουαρίου 2012.

Labels: 1
20
7
8
12